Chris Brink

Chris Brink was die rektor en visekanselier van Universiteit van Stellenbosch. Hy is op 31 Januarie 1951 in Upington in die Kaapprovinsie in Suid-Afrika gebore. Sy vrou is Tobea Brink.

 Akademiese opleiding 
Hy ondergaan sy primêre en sekondêre onderwys in staatskole in Upington waarna hy in 1969 die rang van 2de Luitenant bereik tydens sy militêre opleiding by die Leërgimnasium Heidelberg. Hy behaal 'n BSc Wiskunde en Rekenaarwetenskap aan die Randse Afrikaanse Universiteit in  Johannesburg in 1972, BSc Honneurs in Wiskunde, MSc in Wiskunde, en MA in Filosofie by die Rhodes-universiteit voor hy na Engeland vertrek om in 1978 sy PhD in Algebraïese Logika by die Universiteit van Cambridge te verkry met die tesis: The algebra of relations. In 1992 behaal hy 'n tweede doktorsgraad met 'n Interdissplinêre Dphil, met die Tesis: Power structures and their applications, aan die Randse Afrikaanse Universiteit.US   Volledige CV, besoek op 28 April

 Loopbaan 
As nagraadse student by Rhodes-universiteit word hy aangestel as Assistenthuisvader en later huisvader van ’n studentekoshuis en dien hy as onderrigassistent in Filosofie. Van 1979 tot 1986 is hy dosent in Wiskunde by die Universiteit van Stellenbosch. Hy spandeer sy sabbatsverlof by die Australian National University waar hy op die Automated Reasoning Projet werk. Van 1987 tot 1992 dien hy as Medeprofessor in Wiskunde by die Universiteit van Kaapstad waarna hy hoof van die wiskunde department by die universiteit word en van 1995 tot 1999 Hoof, Wiskunde en Toegepaste Wiskunde-departement. Vanaf April 1999 is hy Pro-visekanselier (Navorsing) en professor in Wiskunde by die Universiteit van Wollongong, Nieu-Suid-Wallis, Australië tot met sy aanstelling as Visekanselier en rektor, Universiteit Stellenbosch in Januarie 2002. Hy aanvaar met ingang 2007 die amp van Visekanselier van die Universiteit van Newcastle, Engeland, en is opgevolg aan die Universiteit van Stellenbosch deur prof Russel Botman.

 Transformasie-agenda 
Brink lei in sy eie woorde 'n transformasie-agenda vir die Universiteit Stellenbosch in terme waarvan hy die bestuur van die universiteit gerasionaliseer het en verskeie beplanningsinisiatiewe van stapel gestuur het waaronder ’n navorsingsbestuursplan, ’n onderrigbestuursplan, ’n diversiteitsplan en ’n taalbeleid. In 2005 doen hy verslag dat die Universiteit Stellenbosch een van die top drie universiteite in Suid-Afrika was.

Dit is veral die taalbeleid wat onlangs tot groot omstredenheid lei. Aan die einde van 2002 aanvaar US 'n taalbeleid waarvolgens Afrikaans enkelmedium die verstek taal vir voorgraadse kursusse sou wees. Ter wille van transformasie kon dosente egter 'n sogenaamde T-opsie gebruik waarvolgens Afrikaans en Engels in een klas gebruik kon word. Dit is egter beperk tot eerste jaar klasse en Afrikaans sou die primêre onderrigtaal bly. In sommige oorde word gevoel dat daar nie by die beleid gehou is nie en daar word daarop gewys dat die T-opsie tans verpligtend is in drie fakulteite in al die studiejare en dat kursusse in Afrikaans enkelmedium tot onder 40% gedaal. Verder was Afrikaans in 2002 nog meestal die verkeerstaal wat in vergaderings en so meer gebruik is terwyl Engels nou gebruik moet word of tolkdienste verskaf word indien daar persone in vergaderings van statutêre liggame soos die Studenteraad, Senaat, Raad, ens. is wat nie Afrikaans kan verstaan nie.Stellenboschwriters, Hermann Giliomee  Verkiesing van US Raad 'n toets vir Afrikaans – en demokrasie en deursigtigheid, besoek op 28 April Die taalaangeleentheid oorheers die  raadverkiesing in Maart 2006 waarin voorstanders vir Afrikaans as die primêre onderrigmedium, Jacko Maree, Lina Spies, Hermann Giliomee en Christo Viljoen 'n wegholoorwinning oor voorstanders van dubbelmedium onderwys behaal.IOL  Pro-Afrikaans candidates win Maties landslide, besoek op 28 April Minister van onderwys, Naledi Pandor stel egter weer vir Dr. Gerhard van Niekerk, 'n voorstander van die T-opsie, wat teen Jacko Maree verloor het aan.Die Burger   Pandor stel US-raadslid weer aan, besoek op 29 April

 Verwysings 

 Eksterne skakels 
 Kort CV op US webwerf met skakel na volledige CV 
 Hermann Giliomee – Verkiesing van US Raad 'n toets vir Afrikaans –en demokrasie en deursigtigheid
 Blitsdebat oor Die "bestuur" van taal aan universiteite   tussen Hermann Giliomee en Chris Brink op Litnet
 Pro-Afrikaans candidates win Maties landslide op IOL

Kategorie:Suid-Afrikaanse akademici
Kategorie:Suid-Afrikaanse filosowe
Kategorie:Geboortes in 1951
Kategorie:Lewende mense
Kategorie:Afrikaners